《西园闲坐读韩城薛节妇传有感辄作长话》
明代·邓云霄

衙斋坐岁晏，西园草木腓。倚石抚孤松，苍干何崔巍。

闲披薜妇传，殉夫竟同归。激我侠烈肠，悲歌欲沾衣。

松风鸣谡谡，倒卷严霜飞。愁云自西来，白日惨无晖。

人生孰不死，此节古今稀。何地堪为葬，当在华山畿。

何物堪为奠，当采首阳薇。魂缠青陵蝶，伴逐湘江妃。

昔年两掬泪，应变为珠玑。双龙终会合，地下启重帏。

一坯掩香骨，千载留音徽。寄语须眉子，胡多习脂韦。

作者简介：明广东东莞人，字玄度。万历二十六年进士。授长洲知县，官至广西参政。有《冷邸小言》、《漱玉斋集》、《百花洲集》等。